SET ปิดเช้าพุ่งกระฉูด 30 จุด รับคาดการณ์ธนาคารกลางลดดบ.-คลอดมาตรการประคองเศรษฐกิจโลก
SET ปิดเช้าพุ่งกระฉูด 30 จุด รับคาดการณ์ธนาคารกลางลดดบ.-คลอดมาตรการประคองเศรษฐกิจโลก โดยดัชนีช่วงเช้าปิดที่ระดับ 1,366.07 จุด เพิ่มขึ้น 30.35 จุด หรือ 2.27 มูลค่าการซื้อขาย 3.63 หมื่นล้านบาท
3 มี.ค. 2563

ผู้สื่อข่าวรายงานว่า ดัชนีช่วงเช้าปิดที่ระดับ 1,366.07 จุด เพิ่มขึ้น 30.35 จุด หรือ 2.27 มูลค่าการซื้อขาย 3.63 หมื่นล้านบาท
10 หุ้นดันดัชนีเช้านี้

ด้าน นายศราวุธ เตโชชวลิต ผู้อำนวยการอาวุโสฝ่ายวิเคราะห์หลักทรัพย์ บล.อาร์เอชบี (ประเทศไทย) เปิดเผยว่า ตลาดหุ้นไทยเช้านี้รีบาวด์ขึ้นเช่นเดียวกับตลาดหุ้นในภูมิภาคเอเชียที่ช่วงเช้าส่วนใหญ่เคลื่อนไหวในแดนบวก แต่ในเวลาต่อมาก็เริ่มที่จะลดช่วงบวกลงมา และตลาดหุ้นญี่ปุ่นก็เริ่มกลับมาติดลบอีกแล้ว เช่นเดียวกับดาวโจนส์ฟิวเจอร์สที่เริ่มกลับมาเคลื่อนไหวในแดนลบ เนื่องจากยังมีความกังวลเกี่ยวกับสถานการณ์การแพร่ระบาดไวรัสโควิด-19 หลังจากที่อิตาลี, สเปน, เยอรมนี และฝรั่งเศส มีอัตราการแพร่กระจายเชื้อไวรัสเร่งตัวขึ้น
ทั้งนี้ ในช่วงเช้าตลาดฯรีบาวด์ขึ้นได้ดี รับผลจากการคาดการณ์หลายธนาคารกลางจะปรับลดอัตราดอกเบี้ย และ/หรือออกมาตรการเพื่อประคองเศรษฐกิจโลก แต่ถ้าการแพร่ระบาดเชื้อไวรัสโควิด-19 มีมากขึ้น มาตรการที่จะออกมาช่วยประคองเศรษฐกิจก็อาจจะไม่สามารถช่วยได้มากนัก
สำหรับแนวโน้มการลงทุนในช่วงบ่ายนี้ นายศราวุธ กล่าวว่า ตลาดฯอาจเผชิญแรงขายทำกำไรออกมา โดยให้แนวรับ 1,340 จุด ส่วนแนวต้าน 1,367 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
BAM       มูลค่าการซื้อขาย 2,223.77 ล้านบาท  ปิดที่   23.20 บาท เพิ่มขึ้น 0.60 บาท
PTT       มูลค่าการซื้อขาย 2,046.44 ล้านบาท  ปิดที่   40.25 บาท เพิ่มขึ้น 1.00 บาท
CPALL     มูลค่าการซื้อขาย 1,763.33 ล้านบาท  ปิดที่   69.25 บาท เพิ่มขึ้น 2.75 บาท
ADVANC    มูลค่าการซื้อขาย 1,538.53 ล้านบาท  ปิดที่  200.00 บาท เพิ่มขึ้น 2.50 บาท
AOT       มูลค่าการซื้อขาย 1,487.49 ล้านบาท  ปิดที่   62.25 บาท เพิ่มขึ้น 1.00 บาท